«Әй Мөхәммәтебеҙ, беҙҙең хәлләребеҙ бик насар, ҡотҡарһан ине» — тип әйтерҙәр һәм иман кәлимәһен ҡабатларҙар. Шул ваҡыт тамуҡ ишектәре асылыр, пәрҙәләр күтәрелер. Тәндәре көйгән, бәғыр-ағзалары янып бешкән мөьминдәрҙе йәһәннәм соҡырыннан сығарҙар. Аллаһы Тәғәлә «Хаят» тип исемләнгән бер диңгеҙ яратыр, ут ғазабын күреүселәр шунда инерҙәр. Унан сыҡҡанда ирҙәр йәш егет, ҡатындар йәш ҡыҙ кеүек булырҙар, тик маңлайҙарына былар «ут ғазабында булдылар — тип яҙылыр. Шуға ла улар йәнәткә инергә оялырҙар һәм Аллаһы Тәғәләнән «беҙҙе был яҙыуҙан ҡотҡар» — тип доғалар уҡырҙар. Доғалары ҡабул булып яҙыуҙары бөтәр һәм улар ожмаҡҡа инерҙәр.